KOMMISSIONENS FORORDNING (EF) Nr. 1526/96 af 30. juli 1996 om ændring af forordning (EØF) nr. 2700/93 om gennemførelsesbestemmelser for præmien til fåre- og gedekødsproducenter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3013/89 af 25. september 1989 om den fælles markedsordning for fåre- og gedekød (1), senest ændret ved forordning (EF) nr. 1265/95 (2), særlig artikel 5, stk. 9,

under henvisning til Rådets forordning (EØF) nr. 3493/90 af 27. november 1990 om almindelige regler for ydelse af præmien til fåre- og gedekødsproducenter (3), senest ændret ved forordning (EF) nr. 233/94 (4), særlig artikel 2, stk. 4, og

ud fra følgende betragtninger:

I henhold til Rådets forordning (EØF) nr. 1323/90 af 14. maj 1990 om indførelse af en særlig støtte til fåre- og gedeopdræt i visse ugunstigt stillede områder i Fællesskabet (5), senest ændret ved Kommissionens forordning (EF) nr. 40/96 (6), ydes der en særlig støtte til producenter i ugunstigt stillede områder som defineret i artikel 3, stk. 3, 4 og 5, i Kommissionens direktiv 75/268/EØF (7), senest ændret ved direktiv 82/786/EØF (8);

i henhold til artikel 2, stk. 2, i forordning (EØF) nr. 3493/90 kan en producent også opnå denne særlige støtte, hvis mindst 50 % af hans bedrift er beliggende i disse områder og anvendes til fåre- og/eller gedeproduktion;

i henhold til forordning (EØF) nr. 1323/90 ydes den særlige støtte på samme betingelser som dem, der er fastsat for ydelse af præmien til producenter af fåre- og gedekød; gennemførelsesbestemmelserne for præmien til fåre- og gedekødsproducenter i henhold til Kommissionens forordning (EØF) nr. 2700/93 (9), senest ændret ved forordning (EF) nr. 2946/95 (10), omfatter ikke særlige bestemmelser for producenter, der modtager den særlige støtte;

erfaringerne har vist, at der for at undgå uberettiget udbetaling af støtte til producenter, hvis bedrifter kun delvis er beliggende i ugunstigt stillede områder, bør foretages en stramning af de nuværende administrations- og inspektionsprocedurer for kontrol af denne særlige støtte i forbindelse med erklæringen i en ansøgning om arealstøtte som fastsat i det integrerede system for forvaltning og kontrol af visse EF-støtteordninger (»det integrerede system«) i henhold til Rådets forordning (EØF) nr. 3508/92 (11), senest ændret ved forordning (EF) nr. 3235/94 (12); for producenter, som i henhold til ovennævnte forordning ikke har pligt til at fremlægge en ansøgning om arealstøtte, bør det kræves, at de ved hjælp af en særlig erklæring fremlægger bevis for, at mindst halvdelen af det areal, som de anvender til produktion af fåre- og gedekød, er beliggende i ugunstigt stillede områder;

forordning (EØF) nr. 2700/93 bør ændres med henblik herpå;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -

UDSTEDT FØLGENDE FORORDNING:

Artikel 1

I forordning (EØF) nr. 2700/93 indsættes som artikel 1a:

»Artikel 1a

Ansøgning om den særlige støtte i visse ugunstigt stillede områder (forordning (EØF) nr. 1323/90)

1. For at opnå den særlige støtte, der er fastsat i artikel 1 i forordning (EØF) nr. 1323/90, skal en producent, der opfylder betingelserne i artikel 2, stk. 2, andet afsnit, i forordning (EØF) nr. 3493/90:

a) og som i øvrigt har pligt til hvert år at afgive en erklæring om det samlede udnyttede landbrugsareal på sin bedrift, på et skema for ansøgning om arealstøtte som fastsat i artikel 4 i forordning (EØF) nr. 3887/92 om gennemførelsesbestemmelser for det integrerede system for forvaltning og kontrol af visse EF-støtteordninger, i denne erklæring angive de marker, der er beliggende i ugunstigt stillede områder, og som anvendes til fåre- og/eller gedeproduktion

b) og som ikke har pligt til at afgive den i litra a) omhandlede erklæring, hvert år afgive en særlig erklæring, hvor der eventuelt henvises til systemet til identifikation af marker som fastsat i forbindelse med det integrerede system. I erklæringen angiver producenten beliggenheden af samtlige marker, han ejer, han lejer, eller som han gør brug af på en hvilken som helst måde, med angivelse af deres areal, med oplysning om de marker, der er beliggende i ugunstigt stillede områder, og som anvendes til fåre- og/eller gedeproduktion. Medlemsstaterne kan fastsætte, at den særlige erklæring inkorporeres i ansøgningen om moderfårspræmie og/eller gedepræmie.

2. Den kompetente nationale myndighed kan anmode om, at der fremlægges et ejendomsretsbevis, en lejekontrakt eller en skriftlig aftale mellem producenter og i givet fald en attest fra den lokale eller regionale myndighed, der har stillet de arealer, der anvendes til fåre- og/eller gedeproduktion, til rådighed for den pågældende producent. Denne attest skal indeholde oplysning om det areal, der er overdraget til producenten, med angivelse af de marker, der er beliggende i ugunstigt stillede områder.

3. Medlemsstaterne kan træffe afgørelse om, at den særlige erklæring også afgives på skemaet for ansøgningen om arealstøtte i de i stk. 1, litra b), omhandlede tilfælde.

4. Inden den 30. juni hvert produktionsår meddeler medlemsstaterne Kommissionen det antal producenter, der begrunder deres præmieansøgning med den i stk. 1, litra b), omhandlede attest, samt markernes regionale beliggenhed.

5. Producentens arealerklæring og den særlige erklæring skal kontrolleres efter artikel 6 og 7 i forordning (EØF) nr. 3887/92. De arealer, der rent faktisk fastslås ved ovennævnte procedure, anvendes ved beregning af den procentdel af bedriftens udnyttede landbrugsareal, der er beliggende i ugunstigt stillede områder, og som anvendes til fåre- og/eller gedeproduktion.

6. Hvis det af ovennævnte dokumenter fremgår, at mindst 50 % af det udnyttede landbrugsareal er beliggende i ugunstigt stillede områder og anvendes til fåre- og/eller gedeproduktion, men den rent faktisk konstaterede procentdel er mindre end 50 %, udbetales den særlige støtte ikke, og moderfårspræmien nedsættes med en procentdel svarende til forskellen mellem den rent faktisk konstaterede procentdel og 50 %.

Er der dog tale om en urigtig erklæring, der er afgivet forsætligt eller ved grov forsømmelighed, udelukkes den pågældende producent:

- fra ordningen for moderfårs-/gedepræmie for det pågældende produktionsår, og

- fra den samme ordning for det efterfølgende produktionsår i tilfælde af en urigtig erklæring, der er afgivet forsætligt.

Denne indskrænkning anvendes ikke, hvis producenten kan påvise, at arealet blev fastlagt på grundlag af oplysninger, som den kompetente myndighed havde anerkendt.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den gælder for ansøgninger, der indgives for produktionsåret 1997 og efterfølgende år.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. juli 1996.

På Kommissionens vegne

Franz FISCHLER

Medlem af Kommissionen

(1) EFT nr. L 289 af 7. 10. 1989, s. 1.

(2) EFT nr. L 123 af 3. 6. 1995, s. 1.

(3) EFT nr. L 337 af 4. 12. 1990, s. 7.

(4) EFT nr. L 30 af 3. 2. 1994, s. 9.

(5) EFT nr. L 132 af 23. 5. 1990, s. 17.

(6) EFT nr. L 10 af 13. 1. 1996, s. 6.

(7) EFT nr. L 128 af 19. 5. 1975, s. 1.

(8) EFT nr. L 327 af 24. 11. 1982, s. 19.

(9) EFT nr. L 245 af 1. 10. 1993, s. 99.

(10) EFT nr. L 308 af 21. 12. 1995, s. 26.

(11) EFT nr. L 391 af 31. 12. 1992, s. 36.

(12) EFT nr. L 338 af 28. 12. 1994, s. 16.